बिलासपुर. लोरमी में कुछ युवकों को कुत्तों का भौंकना इतना नागवार गुजरा कि उन्होंने एक के बाद एक 4 कुत्तों को लाइसेंसी रायफल से गोली मार दी। मामले में पुलिस ने पंडरिया जनपद उपाध्यक्ष को गिरफ्तार कर लिया है। वारदात में इस्तेमाल वेन और रायफल भी जब्त कर ली गई है। कुत्तों की लाशें और खाली कारतूस बरामद...

पशु क्रुरता अधिनियम के तहत मामला दर्ज

- शुक्रवार 1 अप्रैल की रात साढ़े 11 बजे मारूति वेन में सवार तीन लोगों में से एक ने ग्राम मेघापारा में एक लावारिस कुत्ते को भौंकने पर कुत्ते को गोली मार दी।

- इसके बाद वेन सवार ग्राम गोल्हापारा बस्ती पहुंचे। यहां नदी किनारे उन्होंने फिर तीन कुत्तों की गोली मारकर दी।

- गांव में रात में हुई फायरिंग से ग्रामीण सकते में आ गए। शनिवार को तड़के ग्रामीण कोटवार करनराम गंधर्व के साथ चिल्फी चौकी पहुंचे।

- घटना की सूचना पर एसआई पीयूष कटिहार मौके पर पहुंचे, जहां चार कुत्तों की लाश और दो खाली कारतूस बरामद किए गए हैं।

- मामले में गिरफ्तार आरोपी पंडरिया जनपद उपाध्यक्ष 28 वर्षीय प्रज्ञेश पिता रमेश तिवारी से उसके साथियों के बारे में पूछताछ की जा रही है।

- पुलिस ने पशु क्रुरता अधिनियम की धारा 11(ठ) व आयुध अधिनियम 1959 की धारा 30 के तहत अपराध दर्ज कर लिया है।

ओहदेदार हो सकते हैं दो अन्य आरोपी

ग्रामीणों के मुताबिक घटना के दौरान वेन में तीन लोग सवार थे। लाइसेंसी हथियार का उपयाेग होने की वजह से लायसेंसधारी जनपद उपाध्यक्ष पुलिस की पकड़ में आ गया है।

वहीं दो अन्य आरोपियों के ओहदेदार हाेने की वजह से पुलिस नाम उजागर करने में आनाकानी कर रही है।

लाइसेंस प्रस्तुत करने को कहा गया है

एसआई ​पीयूष कटिहार ने बताया कि मारूति वेन की शिनाख्त हो गई है। प्वाइंट22 रायफल से गोली चली है। लायसेंसधारी को लाइसेंस दिखाने कहा गया है। रायफल का गलत इस्तेमाल अपराध की श्रेणी में आता है।

गिरफ्तार एक आरोपी से की जा रही पूछताछ

एसडीओपी एसएल चौहान के मुताबिक, रायफल के लायसेंसधारी पंडरिया जनपद उपाध्यक्ष प्रज्ञेश तिवारी को गिरफ्तार कर उसकी वेन को बरामद कर जब्त कर लिया गया है। दूसरे आरोपियों के बारे में पूछताछ जारी है।